பிற்பாதியில் செர்பிய வீரர்கள் வியூகங்களை மாற்றிக்கொண்டு தீவிரமான எதிர்தாக்குதலை தொடுத்தனர். 60-வது நிமிடத்தில் செர்பியா கோல் போட்டிருக்க வேண்டியது. ருகாவினா அடித்த பந்தை பிரேசில் கோல் கீப்பர் அலிஸ்சன் கையால்தட்டிவிட்டு தடுமாறி விழுந்தார். கையில் பட்டு தெறித்த பந்தை மற்றொரு செர்பியா வீரர் அலெக்சாண்டர் மிட்ரோவிச் தலையால் முட்டினார். ஆனால் துரதிர்ஷ்டம், அருகில் நின்ற தியோகோ சில்வாவின் காலில் பந்து பட்டு பிரேசில் கோல் கீப்பர் அலிஸ்சன் வசம் சிக்கியது. சில்வா மட்டும் குறுக்கிடாமல் இருந்திருந்தால், அது வலைக்குள் பயணித்து இருக்கும். அடுத்த 3-வது நிமிடத்தில் மிட்ரோவிச் மீண்டும் ஒரு முறை பந்தை இலக்கை நோக்கி தலையால் பலமாக முட்டித்தள்ளினார். இந்த முறை அதை கோல் கீப்பர் அலிஸ்சன் கச்சிதமாக பிடித்தார்.